**Ești tu?**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Nu știu cum ai făcut, ce mi-ai trimis,

de m-am oprit pe loc și te-am privit

cu ochii mari, încremenit, uimit,

căci nu puteam să cred: erai un vis?

Veniseși din legende, dintr-un mit,

să îmi transformi cuvintele în vers,

să îmi oprești plictisitorul mers

și să-mi trimiți mesajul: “Ești iubit!”?

Sau chiar erai iubirea ce-o aștept,

aceea pentru care-s pregătit

să umplu locul gol ce-l am în piept?

Ești, oare, tu, aceea ce-am iubit

în viețile în care, pe nedrept,

am fost îndepărtat și pedepsit?